E L Ő T E R J E S Z T É S

**Szombathely Megyei Jogú Város Közgyűlése Szociális és Lakás Bizottságának 2025. július 16-i rendkívüli ülésére**

**Javaslat a Közösségi Bérlakás Rendszert (KBR) népszerűsítő kampányra**

A Tisztelt Bizottság előtt ismert, hogy Önkormányzatunk egyre nehezebben tudja kezelni az önkormányzati lakásra váró, most már több, mint 360 egyedülálló személy és család lakhatási problémáját. A lakhatási válság egyre súlyosabb, amit tovább mélyít annak ténye, hogy a lakástulajdonos bérbeadók élve a hatalmas kereslet okozta helyzettel egyre nagyobb összegű bérleti díjat határoznak meg. Illetve rossz tapasztalataik miatt, vagy ráfordítható idejük hiányában nem is adják bérbe lakásingatlanjaikat.

A 2022. évi népszámlálás adatai alapján Szombathelyen 3.063 db üres lakás található.

2020 márciusa óta sikeresen működtetjük a Közösségi Bérlakás Rendszert, amely az üresen álló, magántulajdonban lévő lakásokat vonja be az önkormányzati bérlakásgazdálkodás rendszerébe, hozzájárulva ezzel a megnövekedett bérlakás igények kielégítéséhez, a lakhatási szegénység csökkentéséhez. A rendszer lényege szerint üresen álló, komfortos, vagy összkomfortos, végrehajtási- illetve haszonélvezeti joggal nem terhelt, magántulajdonban álló lakásokat lehet bevonni a bérlakásgazdálkodásba, akként, hogy a közjegyző előtt megkötött bérleti és albérleti szerződésekben az önkormányzat átvállalja a bérbeadótól az ún. nemfizetés kockázatát, továbbá csökkenti a bérbeadással járó egyéb kockázatokat is.

Eddig 49 darab, korábban üresen álló magántulajdonú lakást sikerült a programba bevonnunk.

A tapasztalatok mind bérbeadói, mind bérlői, mind önkormányzati oldalról igen pozitívak.

A lakhatási válság enyhítésének egyik kézenfekvő megoldása, hogy a KSH szerinti 3.063 db üres lakásból minél többet bevonjunk a Közösségi Bérlakás Rendszerbe.

Annak, hogy a több ezer üres lakásból eddig csupán 49 darabot sikerült eddig bevonni a programba, az az egyik tapasztalatokon nyugvó magyarázata, hogy a korábbi népszerűsítő kampányok ellenére még mindig nagyon kevés lakástulajdonos szerzett tudomást erről a lehetőségről.

Mindezek miatt szükséges legkésőbb kora ősszel egy intenzív népszerűsítő kampány végrehajtása arra is figyelemmel, hogy Szombathelyen lakóingatlant befektetési célból vásárló személyek jelentős része nem szombathelyi vagy közvetlen környékbeli, azaz őket helybe lokalizált kampánnyal elérni nem lehet.

A kampány költsége vonatkozásában rámutatunk, hogy Önkormányzatunk bérlakásgazdálkodásába a jelenlegi gazdasági helyzetben nincsen más reális és gazdaságosabb megoldás lakás bevonására. Minden egyes új KBR lakás bevonása megoldja egy lakhatási krízishelyzetbe került egyedülálló személy vagy család súlyos problémáját.

A kampány költségének fedezete - 1 MFt keretösszeg – a város költségvetésében a bérleti díj támogatás sorról való átcsoportosítással biztosítható, a költségvetési sor 2025. június 30. napján 17,4 MFt összegű kötelezettségvállalással nem terhelt előirányzatot tartalmazott.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2025. július „ ”**

 **/: Dr. Czeglédy Csaba :/**

**HATÁROZATI JAVASLAT**

**......./2025. (VII. 16.) SzLB sz. határozat**

A Szociális és Lakás Bizottság a „Javaslat a Közösségi Bérlakás Rendszert (KBR) népszerűsítő kampányra” című előterjesztést megtárgyalta, azzal egyetért, és felkéri a polgármestert a népszerűsítő kampány lebonyolításához szükséges intézkedések megtételére.

**Felelősök:**    Dr. Czeglédy Csaba, a Szociális és Lakás Bizottság elnöke

                      /a végrehajtás előkészítéséért:

Szentkirályi Bernadett, a Szociális és Lakás Iroda vezetője/

**Határidő:**      2025. szeptember 15.